काली मिट्टी के ऊपर रेत डालकर बन रही प्रधानमंत्री योजना की सड़क
शासन द्वारा करोड़ों रुपए खर्च कर विभिन्न योजनाओं का संचालन किया जा रहा है जिससे आम नागरिकों को जीवन यापन करने में किसी तरह की परेशानियों का सामना न करना पड़े। लेकिन इन सभी सुविधाओं को आम जनता तक पहुंचाने की जिम्मेदारी जिन लोगों को सौंपी वह कर्तव्य निष्ठा का पालन न करते हुए कागजी खाना पूर्ति कर रस्म अदायगी में जुटे हुए हैं। कुछ ऐसे ही हालात कोलारस विधानसभा क्षेत्र में ग्राम पंचायत लालपुर में देखने को मिले हैं। जहां प्रधानमंत्री सड़क योजनांतर्गत एक करोड़ दो लाख की लागत से 2.3 किमी लंबी लगदा से लालपुर रोड का निर्माण किया जा रहा है। इसी तरह पचावला से लगदा तक एक करोड़ दस लाख की लागत से 2.7 किमी लंबी सड़क का निर्माण किया जा रहा है। जिम्मेदारों के ध्यान न देने से इन दोनों सड़कों का निर्माण में ठेकेदार द्वारा निर्धारित मापदंडों का पालन नहीं किया जा रहा जो कि सड़क निर्माण के लिए आवश्यक होते हैं। शिकायत कर्ता ग्रामीणों की मानें तो ठेकेदार द्वारा अधिकारियों से सांठगांठ कर इस कृत्य को अंजाम दिया जा रहा है। सड़क में काली मिट्टी के ऊपर नदी की रेत डालकर फिनिशिंग कर डामरीकरण कर दिया गया है। हाकिम सिंह बिल्डर्स द्वारा बनाई जा रही लालपुर से लगदा वाली रोड की चौड़ाई निर्धारित माप से बहुत कम है। सड़क के दौरान जिन पुलियाओं का निर्माण किया गया है वह भी बहुत ही निम्न दर्जे की हैं। पचावली से लगदा के लिए बनाई जा रही दूसरी रोड का निर्माण सुदर्शन सिंह द्वारा किया जा रहा है।
कोलारस क्षेत्र में प्रधानमंत्री योजना के तहत बनाई जा रही सड़क।
सुनवाई नहीं की तो आंदोलन करेंगे ग्रामवासी
गांव वालों की सुविधा के लिए सरकार द्वारा लाखों रुपए खर्च कर बनवाई जा रही सड़कों के निर्माण में भारी अनियमितताएं बरती जा रही हैं। तमाम शिकायतों के बाद भी जिम्मेदारों ने इस पर ध्यान नहीं दिया है। जबकि घटिया सड़क निर्माण का खामियाजा ग्रामीणों को भुगतना पड़ेगा। गांव के कल्याण सिहं दांगी, पहलवान सिहं लोधी पूर्व सरपंच, शिवेन्द्र दांगी, मोतीलाल लोधी, बनबारी दांगी, गिर्राज दांगी तथा महाराज सिहं दांगी आदि लोगों का कहना है कि अधिकारियों ने शीघ्र ही इस ओर ध्यान नहीं दिया तो वे मजबूरन आंदोलन करने को बाध्य होंगे।
अच्छी सड़क डाली जा रही है
जिन सड़कों की आप बात कर रहे हैं उनका निर्माण बहुत ही अच्छे लोगों द्वारा किया जा रहा है। उक्त सड़कें सबसे अच्छी क्वालिटी की बनाई जा रही हैं। उनमें एक प्रतिशत भी कमी नहीं बरती जाएगी। इसके अलावा इन सड़कों को देखने के लिए बहुत जल्द ही स्टेट क्वालिटी मॉनिटर भी आने वाले हैं। परवेज हुसैन, महा प्रबंधक प्रधान मंत्री सड़क योजना शिवपुरी
महुअर की जगह हो रहा है बजरी का प्रयोग
प्रधान मंत्री सड़क योजना अंतर्गत बनाई जाने वाली सड़कों के बीच में बनने वाली पुलिया के एस्टीमेट में सीमेंट, सरिया और महुअर का प्रयोग किए जाने की शर्त है। परंतु इन पुलियाओं के निर्माण में कंपनी द्वारा महुअर रेत की जगह नदी की मिट्टी वाली रेत का इस्तेमाल किया जा रहा है जिसके कारण इनकी गुणवत्ता बहुत ही निम्न दर्जे की होगी। और पहली ही बरसात का पुलिया पर असर होगा।
फैक्ट फाइल
लगदा-लालपुर
2.3 किमी 1 करोड़ 2 लाख
लगदा-पचावली
2.7 किमी 1 करोड़ 10 लाख
जिम्मेदार अफसर नहीं करते हैं सीधी बात
भारतीय किसान संघ कोलारस अध्यक्ष कल्याण सिहं दांगी सहित गांव के एक दर्जन ग्रामीणों ने बताया कि रोड निर्माण में तय मानकों का उपयोग नहीं करने के बारे में जब हमने काम कर रहे लोगों से बात की तो पहले तो उन्होंने बात करने से मना कर दिया। बाद में कहा कि ये हमारा काम है तुम अपना काम करो। रोड निर्माण में बीच में आने वाली पुलियाओं पर न तो वाइब्रेटर चलाए गए और ना ही रॉड की कुटाई सही ढंग से की जा रही है जिससे सड़क कुछ ही समय में उखड़ जाएगी और ग्रामवासी परेशान होंगे।
शिकायत के बाद भी मौके पर नहीं पहुंचे अधिकारी
सुदर्शन सिंह और हाकिम सिंह बिल्डर्स द्वारा डॉली जा रही उक्त प्रधान मंत्री सड़कों के निर्माण पर विभाग के जिम्मेदार अधिकारियों द्वारा शीघ्र ही गुणवत्ता पर ध्यान नहीं दिया गया तो आने वाले दिनों में यह रोड लोगों के लिए मुसीबत बनेगी। ग्रामीणों का कहना है कि पुलिया में ठेकेदार द्वारा पाइप के ऊपर मिट्टी का भराव किया जा रहा है, जो नियम विरुद्ध है। इस बात की शिकायत ग्रामीणों द्वारा कई बार संबंधित विभाग के अधिकारियों से की है परंतु आज तक कोई भी अधिकारी मौके पर नहीं आया है।
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva kas_Deva bho_Deva awa_Deva hne_Deva awa_Deva hin_Deva hin_Deva hin_Deva hin_Deva